
REPUBLIKA HRVATSKA 
TRGOVAČKI SUD U ZAGREBU
STALNA SLUŽBA 
Karlovac, Ljudevita Šestića 4

U  I M E  R E P U B L I K E  H R V A T S K E
R J E Š E N J E

Trgovački sud u Zagrebu, Stalna služba, po sucu Goranki Boljkovac, kao stečajnom sucu, u povodu prijedloga predlagatelja FINANCIJSKE AGENCIJE, Zagreb, Ulica grada Vukovara 70, za otvaranje stečajnog postupka nad dužnikom EUROING d.o.o., Zagreb, X. Vrbik 2, OIB 62576900177, dana 27. prosinca 2016. godine  

r i j e š i o    j e

Obustavlja se stečajni postupak nad dužnikom EUROING d.o.o., Zagreb, X. Vrbik 2, OIB 62576900177.

Obrazloženje

FINA-a Regionalni centar Zagreb, podnijela je ovom sudu dana 6. lipnja 2016. prijedlog za otvaranje stečajnog postupka nad dužnikom EUROING d.o.o., Zagreb, X. Vrbik 2, OIB 62576900177.

Prijedlog je podnesen temeljem odredbe članka 444. stavak 2. Stečajnog zakona (Narodne novine broj 71/15, dalje u tekstu: SZ-a). U prijedlogu predlagatelj navodi da na dan 1. rujna 2015. godine dužnik u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 163 dana, u ukupnom iznosu od 2.628.462,30 kn, te da dužnik ima dva zaposlena. Predlagatelj nadalje navodi da na temelju čl. 114. st. 3. SZ-a FINA oslobođena plaćanja predujma za namirenje troškova stečajnog postupka. 

Odredbom članka 110. stavka 1. SZ-a propisano je da je Financijska agencija dužna podnijeti prijedlog za otvaranje stečajnoga postupka ako pravna osoba u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju do 120 dana, u roku od 8 dana od isteka toga razdoblja, osim ako su ispunjene pretpostavke iz članka 428. istog Zakona. Odredbom čl. 444. st. 2. alineja 2. SZ-a propisno je da je iznimno od roka iz čl. 110. st. 1. toga Zakona, Financijska agencija dužna je za pravne osobe koje na dan stupanja na snagu toga Zakona u Očevidniku redoslijeda osnova za plaćanje imaju evidentirane neizvršene osnove za plaćanje u neprekinutom razdoblju od 120 dana podnijeti prijedlog za otvaranje stečajnoga postupka najkasnije deset mjeseci, ali ne ranije od osam mjeseci od dana stupanja na snagu toga Zakona za pravnu osobu koja u Očevidniku redoslijeda osnova za plaćanje imaju evidentirane neizvršene osnove za plaćanje u neprekinutom razdoblju od 120 dana i dva ili više zaposlenih.

Odredbom čl. 5. st. 1. SZ-a propisano je da se stečajni postupak može otvoriti ako sud utvrdi postojanje stečajnoga razloga; odredbom st. 2. istog članka propisano je da su stečajni razlozi nesposobnost za plaćanje i prezaduženost. 

Dužnik je podneskom od 4. srpnja 2016. godine izvijestio sud da dužnik nema blokirane račune, o čemu uz podnesak dostavlja u spis potvrdu FINA-e od 4. srpnja 2016. godine, iz koje proizlazi da na dan izdavanja potvrde nepodmirene obveze iznose 0,00 kn, odnosno da žiro račun dužnika više nije u blokadi. 

Odredbom čl. 128. st. 9. SZ-a propisano je da ako dužnik do završetka prethodnoga postupka postane sposoban za plaćanje, sud će postupak obustaviti. Troškove provedenoga postupka u tom slučaju dužan je naknaditi dužnik.

Dakle, dužnik je postao sposoban za plaćanje, slijedom čega proizlazi da kod dužnika ne postoji stečajni razlog nesposobnosti za plaćanje, pa je primjenom odredbe čl. 128. st. 9. SZ-a valjalo riješiti  kao u izreci ovog rješenja. 
 
U Karlovcu, 27. prosinca 2016. godine
                                   
                                                                                                                 Sudac: 
                                                                                                                Goranka Boljkovac, v.r.

		Za točnost otpravka-
	 ovlašteni službenik:
	 Renata Klokočki


Uputa o pravnom lijeku:	
Protiv ovog rješenja dopuštena je žalba 
u roku od 8 dana, koja se podnosi u tri primjerka,
Visokom trgovačkom sudu Republike Hrvatske,
putem ovog suda.

